650/2015

S og M voru í héraði sakfelldar fyrir brot gegn lögum nr. 65/1974 um ávana- og fíkniefni með því að hafa flutt inn samtals 505,46 grömm af kókaíni. Var refsing þeirra ákveðin fangelsi í 18 mánuði. Við þingfestingu málsins höfðu S og M játað skýlaust þá háttsemi sem þeim var gefin að sök, en fyrir Hæstarétti var einungis deilt um refsiákvörðun héraðsdóms. Til refsimildunar leit Hæstiréttur til ungs aldurs S og M og þess að þær hefðu játað brot sín og ekki áður gerst sekar um refsiverða háttsemi sem áhrif gæti haft við ákvörðun refsingar í málinu. Þá var litið til þess að þeim væri einungis gefið að sök brot gegn lögum nr. 65/1974 en ekki brot gegn 173. gr. a almennra hegningarlaga nr. 19/1940. Á hinn bóginn var það virt þeim til refsiþyngingar að þær hefðu flutt inn talsvert magn hættulegra fíkniefna og að styrkur þeirra hefði verið umtalsverður. Var refsing S og M hvors um sig ákveðin fangelsi í 15 mánuði en gæsluvarðhaldsvist sem þær höfðu sætt kom til frádráttar refsingunni.

Dómur Hæstaréttar.

Mál þetta dæma hæstaréttardómararnir G-kvk-nf B-kvk-nf og K-kk-nf A-kk-nf og I-kvk-nf E-kvk-nf settur hæstaréttardómari.

Ríkissaksóknari skaut málinu til Hæstaréttar 24. september 2015 í samræmi við yfirlýsingar ákærðu um áfrýjun. Af hálfu ákæruvaldsins er þess krafist að refsing ákærðu verði þyngd.

Ákærðu krefjast þess að refsing þeirra verði milduð og gæsluvarðhald sem þær hafa sætt frá 25. maí 2015 komi til frádráttar refsingu.

Með hinum áfrýjaða dómi voru ákærðu sakfelldar fyrir innflutning á 505,46 g af kókaíni. Í fórum ákærðu S-x-x fundust samtals 350,48 g af kókaíni og við líkamsrannsókn á ákærðu M-x-x fundust þrjár pakkningar sem hún hafði falið innvortis og reyndust þær innihalda 154,98 g af kókaíni. Samkvæmt matsgerðum frá Rannsóknastofu í lyfja- og eiturefnafræði við Háskóla Íslands var styrkur kókaínsins 68 og 69%. Við þingfestingu málsins játuðu ákærðu skýlaust þá háttsemi sem þeim var gefin að sök, en fyrir Hæstarétti er einungis deilt um refsiákvörðun héraðsdóms.

Tekið er undir með héraðsdómi að skýlaus játning ákærðu fyrir dóminum og aldur þeirra hafi áhrif til mildunar refsingarinnar. Er hér sérstaklega litið til þess að ákærða S-x-x var 19 ára þegar brotið var framið. Þá er ákærðu einungis gefið að sök brot gegn lögum nr. 65/1974 um ávana- og fíkniefni en ekki brot gegn 173. gr. a. almennra hegningarlaga nr. 19/1940. Þá er til þess að líta að hvorug þeirra hefur áður gerst sek um refsiverða háttsemi sem áhrif getur haft við ákvörðun refsingar í máli þessu. Á hinn bóginn horfir það til þyngingar refsingunni að ákærðu fluttu inn talsvert magn hættulegra fíkniefna og var styrkur þeirra umtalsverður. Er hér litið til þess að magnið í fórum ákærðu S-x-x var sérstaklega mikið. Með hliðsjón af framansögðu er refsing ákærðu hæfilega ákveðin fimmtán mánaða fangelsi og kemur gæsluvarðhald sem þær hafa sætt frá 25. maí 2015 til frádráttar að fullri dagatölu. Ekki eru tilefni til þess að skilorðsbinda refsinguna.

Ákvæði héraðsdóms um sakarkostnað skulu vera óröskuð.

Ákærðu verður gert að greiða allan áfrýjunarkostnað málsins, þar með talin málsvarnarlaun skipaðra verjenda sinna fyrir Hæstarétti, sem ákveðin verða að meðtöldum virðisaukaskatti eins og fram kemur í dómsorði.

Dómsorð:

Ákærða, S-x-x M-x-x, sæti fangelsi í 15 mánuði. Til frádráttar þeirri refsingu kemur gæsluvarðhaldsvist hennar frá 25. maí 2015.

Ákærða, M-x-x A-x-x, sæti fangelsi í 15 mánuði. Til frádráttar þeirri refsingu kemur gæsluvarðhaldsvist hennar frá 25. maí 2015.

Ákvæði héraðsdóms um sakarkostnað eru staðfest.

Ákærðu greiði, hvor fyrir sig, málsvarnarlaun verjenda sinna fyrir Hæstarétti, hæstaréttarlögmannanna B-kk-ef J-kk-ef og B-kk-ef J-kk-ef, 496.000 krónur til hvors um sig, en annan áfrýjunarkostnað, 42.920 krónur, skulu ákærðu greiða óskipt.